标题：连南夫
简介
连南夫（1085~1143年），字鹏举，应山(湖北广水）人，宋政和二年（1112年）进士，历任中书舍人、徽猷阁侍制，擢显谟阁学士、知建康府、加兵部尚书衔、兼太平洲广德军制置使，知信州、泉州，进宝文阁学士、知广州、迁广东经略安抚使，绍兴九年（1139年），因得罪权相秦桧，被谪知泉州，后隐于龙溪县十一都秀山（今龙海市榜山镇翠林村西）之麓，绍兴十三年（1143年）卒，谥忠肃，赠左正奉大夫、太子少傅. 
其子孙今散居在浙江、福建、广东、台湾及东南亚各地，原台湾“副总统”、“行政院长”连战为其第26世孙、为连舜宾第31世孙。
连公墓碑
宋韩元吉
宣和五年（1），故宝文阁学士连公讳南夫，以秘书省（2）校书郎（3），假（4）太常少卿，贺女真。来年正月，会金使李靖，来告太祖（5）之丧。朝廷遂除（6）公接送伴，改命为祭奠吊慰使。公前以面对，更京秩，天子记其才气可用。而蔡攸方领枢密，阴忌之。大臣亦谓敌有丧，可以虚声动者，欲稍变契丹旧仪，合祭吊两使为一，且诏公:吾所奉赏设金缯（7）与借粮米，皆己副金人之需，而西京、应蔚、奉圣、归化、儒妫等州，逮今未交，宜开谕交取以来。公不敢辞，至敌，果以祭吊并聘为言。公从容对曰：“告哀使，仅留三日尔，朝廷亟欲报命，故因某送伴而遣，殆有司失照例，非有意也。”所议漫不答，反以纳张觉与燕山之民有所诮诘（8）。公慷慨复曰：“本朝兵将盖多，何至需一张觉，燕民之来稍众，未尽见尔。”论辩不屈，遂成礼而归。归即为上言：“敌好不可保也，朝廷所仰大将则郭药师，兵则常胜军，比年军政不修，新边无河山之阻，而粮食未均，蓟州卒有赢饿，河朔马群尽空，无留良焉。愿选中国将帅以制药师，练中国士卒以制常胜军。”因面奏刘延庆败十万众，皆童贯赏罚不明，至其遁走，且厚币以易云中，而以捷奏，乞斩贯、延庆，以谢天下。然城池不坚，器械不利，敌有轻视中国心，不一二年，将不遗余力而来矣！徽宗皇帝闻公言，大骇，尽以所论付枢密院宣抚司。而攸、贯之徒皆切齿也。始公道迁（10）秘书郎，既还，迁起居舍人（11）。七年三月，遂拜中书舍人（12）。言者观望大臣诋公为不职，除右文殿修纂，知庆源府。公曰：“庆源在河北，正宣抚所隶，何可居，挝登闻鼓论其事，愿易他所。”即改濠州（13），淮南小郡也。而言者志未逞，复谓公谢表有讥讪，降一秩。是岁十二月，敌果率众逼京师。钦宗皇帝讲和敕下，即论敌情十患。愿因诸道之兵未遣，亟击之。靖康二年（14），除待制徽猷阁。公曰：“吾惟备一州矣，缮治濠城，凿巨石五百步，运甓塞淮流之贯城者，增城为三丈，立楼橹并城，开稻田十里以为泞。”二圣北狩，或言伪楚赦且至，公密伺于境上，曰：“有赍赦者当斩之。”己而宗室数十，丐纳官职以去。公持之恸哭曰：“南夫宋臣，且侍从也，义当保兹垒，况元帅康王在外，必应天命，诸君幸毋恐。”即遣人驰蜡书劝进。建炎登极，诏公再任。公又论讲和致祸之由。闻集议驻跸，即上书祈幸关中，且谓敌势甚炽，秋高马肥，必为渡河，绝淮之计，画捍御策为四十条。复移书李纲、郭三益，宜用汉高捐关东以与黥布韩彭之策,以燕云致其地豪杰,以辽东致高丽,以契丹故地致契丹遗族。其论甚壮，继有召命。而敌己至扬州，濠民惧无与守也，挽公不得行。明年，除显谟阁直学士，知江宁府（15）。未逾月，大驾驻江宁，即府治为行宫。公竭力营缮，无一弗备。又乞江北置三大都督，分总陕西、两河、淮南诸路，而自荐一二大臣为可用。语出惊众，即丐外祠，命知桂州，又改饶州（16）。金人已自江浙破豫章、临川，游骑至饶境。公科丁壮为固守。敌虽不犯，而群盗蜂起。有侯进万余来攻。公大关城扉以疑之。贼惶惧未知计。公夜炽火，声鼓震天，进遂惊溃。而刘文舜大艑数十，由南康而下。公躬部民兵，昼夜乘城，矢石几尽。时御营统制王德，号王夜叉，驻兵卢陵。公飞书邀之。众畏其不来。德得书，泣曰：“我尝系建康狱，连公为守，待我厚，当死报之。”以舟师，不三日至。文舜惧，请降。诛其渠魁五人，而散其众。有王念经者，以左道聚愚民至十余万。公劝德追击至贵溪，斩首数万级，复为民者几倍。绍兴改元。张琪既破新安，直抵城外。公遣将败之，伏尸四十里。于是饶以块然小垒，而能却金兵，捍群盗，独立于江左，饶人至今祠公不忘。而公以疾得请临安府洞霄宫。未几，起知信州（17）。始诏守臣具民间利病，或边防五事。公应诏论十一事，且指赦令倚阁二税为非。曰：“安有占田而不输税者，军旅调度，顾可阙乎？”移泉州。朝廷下福建造舟以备海道，遣使督促。公曰：“舟用新木，难遽办，且湿恶易坏，若以度牒钱，买商船二百艘，则省缗钱二十万矣。”从之。时诏亲征伪齐。公慨然献议，引汉卜式愿尽死节，马伏波以马革裹尸之意，乞扈从（18）。不报。在泉二年，提举江州太平观。岭南水陆盗贼充斥，刘宣自章贡扰揭阳，郑广、周聪抄海道，而曾衮据釜甑山者七年，其余妄称大王、太尉、铁柱火星、飞刀打天之号，凡十八火，动数千人也。即起公经略安抚广东，进宝文阁学士，兼措置虔（19）闽盗贼。公入境，召大将韩京，激励使之。且按诛惠州孔目吏与曾衮表里者，合诸郡兵，以次年平定。降者遣诣密院，或分置军中。擒获者戮于市，协从者还其业，岭峤遂清。诏书奖谕，迁官一等。而公裁决明审，滞讼悉空。番禺之人立祠作碑，以纪其绩。徽宗与宁德后凶问至。公上疏曰：“事已如斯，追救何及？惟用兵可以雪耻。宜乘军民痛忿，竭作北向也。”郦琼既叛，公又言豫贼得琼，正在疑贰，愿以刘光世为前驱讨焉。逮河南故地暂得，公亦进封事，以为殆天授我，机不可失也，正不可以得地小恩，而忘二圣播迁大耻，当乘其未备击之。复提举太平观。盖公自靖康，深以和议为非，至谓不知讲和为何策。国家之难，皆和议有以致，执论不变。及故地虽失，慈宁还归。宰相以成功自居，指公为异论之人。言事者奉其意，以公在广日，用讲和霈恩，放杜充之子，自便为非。由是落宝文阁学士。绍兴十三年（20）正月二十六日，终于福州寓舍，春秋五十有八。呜呼！公盖应处士之曾孙也。处士，德安（21）人，讳舜宾，欧阳文忠公表其墓，所谓孝友温仁以教其乡者，赠至金紫光禄大夫。其第三子讳庸，公之祖也。考则讳仲涉，赠至通议大夫。妣杨氏、高氏，赠淑人。公字鹏举，年二十四，进士上舍释褐（22），授颖州（23）司理参军（24），移鼎州教授（25）。省罢，调澧阳（26）尉，丁内艰（27），调襄邑（28）主簿（29）、虔州（30）教授，未赴，除辟廱（31）正礼制局检讨，补校御前文籍，遂为校书郎。徽宗一见奇之,仅逾年，擢之侍从。气正而言直，艰难变故，志在经纶。其言曰：“易穷则变，变则通，今之祸变，真变也，而通之道寓焉。”故始献议幸关中，继则议迁江陵。且谓天子当留神武事，以激昂将士。乞仿讲筵之制，置侍射侍驭之官，以待诸将。选三等豪户，仿六郡良家子，以充禁卫。乞先图李成，则盗贼可无患。然朝廷既诛六贼，凡除授有讨论之目，公则曰:“何示天下以不广也，惟当共筹所以报金人而已。”又谓：“可以用人死命，无过爵赏，而朝廷吝惜太甚，请优立告变赏格，而增重帅守之权。”皆不顾众异，州县各阙官而悉罢权摄。公则曰：“议者不过为朝廷惜请给之费，宜听其权，而监司察其私，严其谬举同罪之罚，则无废事矣。”及举行赃吏杖脊朝堂之令,公自信州条具言曰:“选人七阶之俸，不越十千也。军兴，物价倍百。当先养其廉，稍增其俸，使足赡十口之家，然后复行赃吏旧制。”朝廷是之，增选人茶汤之给，天下称诵，以为长者。在濠，遇渊圣受禅。首乞下罢天宁节宴设。及建康初，对行宫，即劝天子以汉高唐太宗之英武，而行孝悌。又曰：“宫阙少安矣，当思二圣在沙漠而未安也。”于此朝群臣，则问以迎二圣之策；于此见将士，则问以回二圣之谋。太上皇帝为之感动。盖公于论思靡不尽，而不为拘挛龌龊之论，才略从横，仅见于诛锄寇盗，绥靖一方，曾未得究其所施，诚可哀者。其帅岭南，惧涉瘴疠，自誓不受俸给，以祈全家生还。及被赏进官，力辞不肯受。朝廷不从，竟以回授其兄哲夫，而以俸给推与其兄妹及侄。自广而归，扶携仕族之不能归者数家。平生奏补，先其孤幼。轻财好施，家无余赀。绍兴十五年十一月十五日,葬于怀安县稷下里崇福山之原,而未克有铭。淳熙之十一年（32），其子壅来告，因考订其行事，叙而碑之。公官至中大夫，赠左正奉大夫。娶王氏，邻臣之女，赠淑人，先公卒。男三人：壅朝奉郎，权发遣邵州（33）；瑴承奉郎，监秀州（34）华亭县袁步盐场；莹承奉郎。女二人，长以疾废，次适将仕郎刘蘧。瑴、莹与次女皆前卒。孙男二，孙女九。有奏议三十篇，文集二十卷。铭曰：文武之分，肇岂自古；治功则文，戡定斯武；嗟世诵说，乃以为文；侮至患生，孰济我民。伟矣连公，处士之孙；以文决科，勇且有仁。公初奉使，请诛边臣；不惧不惊，天子圣明。祸乱方兴，刻意武事；矢谋于朝，用则不既。御戎鄱津，殄寇海滨；笑谈之间，有劳有勋。政令恩威，英明恺悌；蒸赏于民，才则我忌。以和为功，吾其可同；成败奚言，第输我忠。惟公之忠，匪顾其利；孰能昭之，赍志没地。怀安之原，稷下之山；罔愧于先，后其有传。
（选自《钦定四库全书》南湖甲乙稿卷十九）